പേരൂര്ക്കട ദത്ത് വിവാദം അമ്മ അനുപമയ്ക്ക് ഹൈക്കോടതിയുടെ വിമര്ശനം പേരൂര്ക്കടയില് അമ്മയറിയാതെ കുഞ്ഞിനെ ദത്ത് നല്കിയതുമായി ബന്ധപ്പെട്ട പരാതിയില് അമ്മ അനുപമയ്ക്ക് ഹൈക്കോടതി വിമര്ശനം. നിലവില് കുഞ്ഞ് നിയമവിരുദ്ധ കസ്റ്റഡിയിലെന്ന് പറയാനാകില്ലെന്നും കീഴ്കോടതി കേസ് പരിഗണിക്കുമ്ബോള് ഹൈക്കോടതിയില് വന്നതെന്തിനെന്നും കോടതി ചോദിച്ചു. അതേസമയം കുഞ്ഞിനെ തിരികെ ലഭിക്കാന് അനുപമ നല്കിയ ഹേബിയസ് കോര്പ്പസ് ഹൈക്കോടതി സ്വീകരിച്ചില്ല. ഹര്ജി പിന്വലിക്കണമെന്നും ഇല്ലെങ്കില് തള്ളുമെന്നും കോടതി പറഞ്ഞു. കേസ് നാളത്തേക്ക് മാറ്റി. ഡിഎന്എ പരിശോധന നടത്താന് ശിശുക്ഷേമ സമിതിക്ക് അധികാരമുണ്ട്. കുടുംബകോടതിയിലുളള കേസില് ഹൈക്കോടതിയുടെ സത്വര ഇടപെടല് ആവശ്യമില്ലെന്നും കോടതി ചൂണ്ടിക്കാട്ടി. താന് അറിയാതെയാണ് നാലു ദിവസം മാത്രം പ്രായമായ കുഞ്ഞിനെ കൈമാറിയതെന്നും കുഞ്ഞിനെ ഹാജരാക്കാന് സിറ്റി പൊലീസ് കമ്മീഷണര്ക്ക് നിര്ദ്ദേശം നല്കണമെന്നുമായിരുന്നു അനുപമയുടെ ആവശ്യം. അനുപമയുടെ അച്ഛന് ജയചന്ദ്രന്, അമ്മ സ്മിത എന്നിവരടക്കം ആറു പേരെ എതിര് കക്ഷികളാക്കിയാണ് ഹര്ജി.